820.200 - Lescha d'energia dal chantun Grischun (LEG)    820.200   Lescha d'energia dal chantun Grischun (LEG)  dals 20-04-2010 (versiun dals 01-01-2021)  Il cussegl grond dal chantun Grischun1),  sa basond sin l'art. 9 da la lescha federala d'energia2) sco er sin ils art. 31 al. 1 ed  82 al. 2 da la constituziun chantunala3),  suenter avair gì invista da la missiva da la regenza dals 12 da schaner 20104),  concluda:  1. Disposiziuns generalas  Art.  1 Champ d'applicaziun 1 Questa lescha regla las incumbensas e las activitads ch'èn chaussa dal chantun sin il  champ da la politica d'energia. 2 Regulaziuns da la legislaziun speziala en il sectur dal provediment d'electricitad5) e  da l'utilisaziun da la forza idraulica6) han la precedenza envers questa lescha. 3 En lur agir guardan il chantun e las vischnancas da cuntanscher las finamiras da   questa  lescha.  Per  quest  intent  prendan  el  ed  ellas  er  mesiras  tenor  autras  legislaziuns,  en  spezial  en  ils  secturs  da  la  planisaziun  dal  territori,  da  la   construcziun, da l'ambient, dal traffic e da las taxas.  Art.  2 Intent 1 Questa lescha vul: a) in'utilisaziun effizienta e persistenta da l'energia; b) in provediment d'energia economic ed ecologic;  1) PCG 2009/2010, 498 2) CS 730.0 3) DG 110.100 4) pagina 283 5) lescha davart il provediment d'electricitad dal chantun Grischun; DG 812.100 6) lescha davart il dretg da las auas dal chantun Grischun; DG 810.100  * tabellas da las modificaziuns a la fin dal relasch   1   http://db.clex.ch/link/Bund/730.0/rm https://www.gr-lex.gr.ch/data/810.100/rm https://www.gr-lex.gr.ch/data/812.100/rm https://www.gr-lex.gr.ch/data/110.100/rm   820.200    c) substituir ils purtaders d'energia fossils; d) augmentar l'utilisaziun d'energias indigenas e regenerablas. 2 Ella regla la repartiziun da las incumbensas tranter il chantun, las vischnancas e   terzas persunas.  Art.  3 Finamiras 1 Il chantun presta ina contribuziun a las finamiras da reducziun e da substituziun a   lunga vista d'ina "societad da 2000 watts" cun l'intent da reducir l'emissiun da CO2  ad 1 tonna per abitanta e per abitant per onn. 2 Questas finamiras duain vegnir cuntanschidas pass per pass, en spezial cun reducir  il consum d'energias fossilas per stgaudar edifizis e per far aua chauda envers il stadi  da l'onn 2008: a) per edifizis novs  1. a partir da l'onn 2011 per 40 pertschient; 2. a partir da l'onn 2015 per 50 pertschient; 3. a partir da l'onn 2020 per 60 pertschient; 4. a partir da l'onn 2035 per 80 pertschient;  b) per tut ils edifizis d'abitar 1. fin l'onn 2015 per 5 pertschient cun substituir supplementarmain quest   consum per 5 pertschient tras energias regenerablas; 2. fin l'onn 2020 per 10 pertschient cun substituir supplementarmain quest   consum per 10 pertschient tras energias regenerablas; 3. fin l'onn 2035 per 25 pertschient cun substituir supplementarmain quest   consum per 40 pertschient tras energias regenerablas.  Art.  4 Excepziuns 1 En cas ch'igl èn avant maun relaziuns extraordinarias ed en cas che l'observaziun  da las disposiziuns da questa lescha munta ina direzza sproporziunada, po l'autoritad  cumpetenta  conceder  excepziuns,  sche  nagins  interess  publics  predominants  na  s'opponan a quai. 2 Permissiuns excepziunalas pon vegnir colliadas cun cundiziuns e cun pretensiuns e  vegnir pronunziadas per in temp limità. Cunzunt poi vegnir pretendì che las petentas  e ch'ils petents inoltreschian cumprovas spezialas.  2. Concepts d'energia  Art.  5 Concept d'energia chantunal 1 La regenza procura che las finamiras da questa lescha vegnian cuntanschidas. Per  quest intent elavura ella in concept d'energia per ina perioda da mintgamai 4 onns.  2       820.200   2 Il concept d'energia determinescha las mesiras che ston vegnir prendidas, per che  las finamiras da questa lescha vegnian cuntanschidas, e numna ils meds finanzials   statals ch'èn necessaris per quai.  Art.  6 Cuntegn e mesiras 1 Il concept d'energia preschenta il stadi actual da la via per cuntanscher la finamira.  El  cumpiglia  in  giudicament  dal  basegn  futur  e  da  la  purschida  d'energia  en  il  chantun e  fixescha il  svilup che vegn prendì  en mira  concernent  il  provediment  d'energia e concernent l'utilisaziun da l'energia. 2 Sche la controlla dal success mussa che las finamiras vegnan manchentadas, po la  regenza  adattar  las  pretensiuns  energeticas  e  la  promoziun  en  ils  secturs  ch'èn  vegnids surdads ad ella. 3 La regenza preschenta il concept d'energia al cussegl grond en furma d'in rapport.  Art.  7 Datas da basa 1 Autoritads  e  persunas  privatas  mettan  a  disposiziun  al  chantun  las  datas  ch'èn  necessarias  per  elavurar  il  concept  d'energia,  en  spezial  datas  davart  il  consum  d'energia e davart il dumber d'edifizis.  Art.  8 Concept d'energia communal 1 Las vischnancas pon far  agens concepts  d'energia  tenor  las  prescripziuns da la   regenza.  Quels servan a las vischnancas sco basa per realisar las finamiras da la   lescha sin plaun communal. 2 Ils concepts d'energia communals fixeschan en spezial: a) las finamiras; b) las cumpetenzas; c) las mesiras ch'èn graduadas tenor il territori e tenor il temp; d) l'impundaziun dals meds finanzials. 3 Cun l'intent  d'utilisar  l'energia en moda effizienta  ed en il  rom da lur  concepts  d'energia pon las vischnancas relaschar disposiziuns pli amplas che las mesiras dal   chantun.  3. Mesiras chantunalas  3.1. PRETENSIUNS ENERGETICAS  Art.  9 Utilisaziun spargnusa ed effizienta da l'energia * 1 Edifizis e stabiliments sco er equipaments (indrizs da la tecnica da chasa) ch'èn  colliads  cun  quels  ston  vegnir  planisads,  construids  e  mantegnids  uschia,  che  l'energia vegn duvrada en moda spargnusa, raziunala ed effizienta. *   3     820.200    2 … *  Art.  9a * Cuvrida dal basegn da chalur d'edifizis novs e d'engrondiments 1 Edifizis  novs  ed  engrondiments  d'edifizis  existents  ston  vegnir  construids  ed  equipads uschia, che lur basegn d'energia per il stgaudament, per l'aua chauda, per la   ventilaziun e per la climatisaziun correspunda al stadi da la tecnica. 2 La Regenza fixescha il gener e la dimensiun da las pretensiuns envers il diever  d'energia.  En  quest  connex  resguarda  ella  en  spezial  l'intent  d'utilisaziun,  la  rentabilitad sco er il clima dal lieu.  Art.  9b * Obligaziun da producir atgna electricitad en edifizis novs 1 Ina part da l'electricitad che vegn duvrada en edifizis novs sto vegnir cuvrida cun   indrizs per producir electricitad che vegnan installads en, sin u vi da l'edifizi. 2 La Regenza fixescha il gener e la dimensiun da la producziun d'atgna electricitad  resguardond la surfatscha che retira energia sco basa da calculaziun. 3 Sch'igl exista in regruppament per l'agen consum tenor l'artitgel 17 da la Lescha  federala d'energia1),  po l'obligaziun da producir atgna electricitad en edifizis novs  vegnir ademplida en il rom da quest regruppament. La Regenza regla ils detagls. 4 Deliberads da l'obligaziun da producir atgna electricitad èn edifizis novs en lieus  cun ina radiaziun globala da main che 1250 kWh/m2 ed onn sco er edifizis novs che  cuntanschan il standard da MINERGIE. La Regenza po fixar ulteriuras excepziuns.  Art.  9c * Automatisaziun en edifizis novs 1 Edifizis  novs  che  na  vegnan  betg  duvrads  per  intents  d'abitar  e  che  han  ina  surfatscha che retira energia da passa 5000 meters quadrat ston vegnir equipads cun  indrizs d'automatisaziun. 2 La Regenza fixescha ils detagls e las excepziuns.  Art.  10 Stgaudaments electrics da resistenza fixs 1 Betg admess n'èsi: a) d'installar novs stgaudaments electrics da resistenza fixs per stgaudar edifizis   e da remplazzar la part electrica d'in stgaudament electric da resistenza fix che   ha in sistem da distribuziun d'aua;  b) d'utilisar  in  stgaudament  electric  da  resistenza  fix  sco  stgaudament  supplementar;  c) d'installar in nov implant electric direct per stgaudar l'aua da diever en edifizis  d'abitar.  2 La regenza fixescha las excepziuns.  1) CS 730.0  4    http://db.clex.ch/link/Bund/730.0/rm    820.200   Art.  10a * Remplazzament dal stgaudament en edifizis existents 1 Cun remplazzar il stgaudament en edifizis existents che vegnan duvrads per intents  d'abitar stoi vegnir resguardà che almain 10 pertschient dal basegn d'energia decisiv  vegnian spargnads u cuvrids cun energias regenerablas. 2 Resguardond la legislaziun federala po la Regenza augmentar la part dal basegn  d'energia decisiv, che sto vegnir spargnada u cuvrida cun energias regenerablas en  edifizis  existents  che  vegnan  duvrads  per  intents  d'abitar,  sin  maximalmain  20  pertschient. 3 Il remplazzament d'in stgaudament sto vegnir annunzià. 4 La Regenza fixescha la moda da calculaziun e la soluziun da standard.  Cun la   realisaziun professiunala d'ina soluziun da standard è ademplida la pretensiun tenor  ils alineas 1 e 2. 5 Il  consum  da  combustibels  liquids  u  da  gas  regenerabels  ed  il  consum  da  combustibels sintetics che vegnan producids cun energia regenerabla adempleschan  las  pretensiuns  tenor  l'alinea 1,  sche  lur  part  importa  almain  20 pertschient.  La  Regenza regla ils detagls. 6 Deliberads da las pretensiuns tenor l'alinea 1 èn edifizis ch'èn vegnids construids  sin basa d'ina permissiun da construcziun concedida a partir da l'onn 1992, ch'èn   vegnids  certifitgads  tenor  MINERGIE  u  che  cuntanschan  la  classa  d'effizienza  generala D dal Certificat energetic chantunal dals edifizis (CECE). 7 La Regenza fixescha las excepziuns.  Art.  11 Stgaudaments al liber 1 L'installaziun  da  novs  stgaudaments  fixs  al  liber  ed  il  remplazzament  da  stgaudaments fixs al liber existents, en spezial per terrassas, per rampas, per chanals  e per plazzas da seser èn mo admess, sch'ils stgaudaments funcziunan exclusivamain  cun energias regenerablas u cun chalur persa che na vegn betg duvrada per auters  intents. 2 L'utilisaziun da stgaudaments mobils al liber per intents commerzials, en spezial da  radiaturs mobils, è admessa, sche la svapur da CO2 che vegn chaschunada vegn  cumpensada.  Quai  vala  sco  cumprovà,  sche  la  gestiunaria  u  sch'il  gestiunari  cumprova ch'ella u ch'el dovra energia regenerabla ubain ch'ella u ch'el ha acquistà  in certificat per cumpensar la svapur da CO2. 3 La regenza fixescha las excepziuns.  Art.  12 Bogns averts stgaudads 1 La construcziun da novs bogns averts  stgaudads e la sanaziun da bogns averts   stgaudads  existents  sco  er  il  remplazzament  e  la  midada  essenziala  dals  indrizs  tecnics per stgaudar bogns averts èn mo admess, sch'ils stgaudaments funcziunan  exclusivamain  cun  energias  regenerablas  u  cun  chalur  persa  che  na  vegn  betg  duvrada per auters intents. 2 La regenza fixescha las excepziuns.   5     820.200    Art.  13 Quint individual dals custs per producir chalur * 1 Edifizis novs e gruppas d'edifizis che han in provediment da chalur central  per  tschintg u dapli unitads utilisantas ston vegnir equipads cun apparats per registrar il   consum  individual  da  chalur.  Il  medem  vala,  sche  edifizis  existents  e  gruppas  d'edifizis existentas vegnan renovads essenzialmain. * 2 La regenza fixescha las excepziuns.  Art.  14 Consumentas grondas e consuments gronds 1 Consumentas grondas e consuments gronds che han in basegn da chalur annual da  passa 5 GWh u che han in consum d'electricitad annual da passa 0,5 GWh pon  vegnir obligads d'analisar lur consum d'energia e da realisar mesiras pretendiblas per   optimar lur consum. 2 Cun consumentas grondas e cun consuments gronds pon vegnir fixadas finamiras  da consum empè d'obligaziuns tenor l'alinea 1. A favur d'ina optimaziun generala  pon  talas  consumentas  e  tals  consuments  vegnir  deliberads  d'observar  las  prescripziuns energeticas. 3 La regenza po fixar las excepziuns e las finamiras.  Art.  15 Secturs surdads 1 La  regenza  fixescha  en  atgna  cumpetenza  las  pretensiuns  energeticas  en  ils  suandants secturs: a) isolaziun  termica  d'edifizis  (protecziun  cunter  la  fradaglia  d'enviern  ed  il   chaud da stad sco er  basegn da chalur  d'edifizis  novs,  da renovaziuns,  da  midadas d'utilisaziun, da locals da sfradentar, da serras, da hallas scuflablas  autopurtantas);  b) indrizs da la tecnica da chasa (indrizs per la producziun da chalur, indrizs per  stgaudar  aua  e  per  accumular  chalur,  distribuziun  e  furniziun  da  chalur,   utilisaziun da la chalur persa, indrizs ventilatorics, indrizs per sfradentar, per  umifitgar e per deumifitgar);  c) utilisaziun da la chalur tar indrizs che produceschan electricitad; d) energia electrica en construcziuns autas; e) edifizis ed abitaziuns ch'èn occupads temporarmain.  Art.  16 Il chantun sco exempel 1 Ils  edifizis  dal  chantun  ston  sa  distinguer  tras  in'utilisaziun  exemplarica  ed  effizienta da l'energia. 2 La regenza fixescha las pretensiuns energeticas.  6       820.200   Art.  17 Relasch ed adattaziun da las pretensiuns energeticas 1 Fixond  las  pretensiuns  energeticas  ston  vegnir  resguardadas  en  spezial  las  prescripziuns da model ch'èn vegnidas armonisadas tranter ils chantuns1) sco er il  stadi da la tecnica.  3.2. PROMOZIUN  Art.  18 Edifizis novs che han in caracter exemplaric 1 Per edifizis novs e per edifizis novs da substituziun che han in caracter exemplaric  po il chantun conceder contribuziuns. 2 Il  caracter  exemplaric  premetta  en  spezial  che  las  pretensiuns  energeticas  respectivas vegnian sutpassadas considerablamain.  Art.  19 Mirs exteriurs 1 Il  chantun  po  conceder  contribuziuns  per  mesiras  vi  d'edifizis  existents,  sch'il  basegn d'energia po vegnir sbassà uschia sut las pretensiuns energeticas.  Art.  20 Tecnica da chasa en edifizis existents 1 Sch'i vegnan installads en edifizis existents indrizs che produceschan energia sin  basa  da  purtaders  d'energia  regenerabla  u  sch'i  vegnan  prendidas  mesiras  per  augmentar l'effizienza energetica, po il chantun sa participar als custs.  Art.  21 Augment dal grad d'utilisaziun 1 Il  chantun  po  conceder  contribuziuns  per  mesiras  vi  d'indrizs  da  process  commerzials ed industrials, sch'i po vegnir cuntanschì uschia in grad d'utilisaziun  ch'è considerablamain meglier che quel da las pretensiuns energeticas.  Art.  22 Midada tecnica da stgaudaments electrics 1 Sche  stgaudaments  electrics  da  resistenza,  che  sa  chattan  en  edifizis  existents,  vegnan remplazzads tras  indrizs  che produceschan energia  sin  basa da purtaders  d'energia regenerabla, po il chantun sa participar als custs.  Art.  23 Indrizs da pilot e da demonstraziun 1 Il chantun po conceder contribuziuns per indrizs che han l'intent da perscrutar, da  duvrar e d'examinar energias regenerablas u sistems che spargnan energia.  1) prescripziuns da model  dals  chantuns davart  l'energia  (MoPEC), stadi  actual:  4 d'avrigl   2008   7     820.200    Art.  23a * Implants da fotovoltaica per producir electricitad l'enviern 1 Il chantun po conceder contribuziuns per l'installaziun d'implants da fotovoltaica vi  d'edifizis  e  vi  da  stabiliments  d'infrastructura,  sche  quels  èn,  pervia  da  lur  concepziun  e  pervia  da  lur  posiziun,  spezialmain  effizients  per  la  producziun  d'electricitad durant l'enviern.  Art.  24 Fixaziun 1 Las  contribuziuns  tenor  ils  artitgels 18  fin  23a  vegnan  calculadas  sin  basa  dal  project tenor ils suandants criteris: * a) il total da l'effizienza energetica; b) il basegn d'energia; c) la persistenza; d) la dimensiun da l'utilisaziun da purtaders d'energia indigens e da purtaders   d'energia regenerabla; e) il grad da l'atgna cuvrida; f) il tip da l'edifizi e sia grondezza; g) il tip da l'indriz e sia grondezza; h) il grad d'utilisaziun; i) ils custs d'investiziun ed ils custs d'energia. 2 Las contribuziuns importan 1000 francs fin 200 000 francs. La regenza fixescha ils  detagls.  Art.  25 Indrizs gronds 1 En l'interess  dal provediment  d'energia persistent  e da l'utilisaziun effizienta  da   l'energia  po  il  chantun  –  en  il  rom  da  las  cumpetenzas  finanzialas  tenor  la   constituziun chantunala – acquistar, construir u manar indrizs gronds d'impurtanza  chantunala u regiunala che han l'intent da producir, da transfurmar, d'accumular, da  transportar e da distribuir energia. 2 El po er sa participar a tals indrizs u conceder contribuziuns per tals.  Art.  26 Studis 1 Il  chantun  po  conceder  contribuziuns  fin  a  50  000  francs  a  studis,  sche  quels  laschan  spetgar  novas  enconuschientschas  en  il  senn  da  las  finamiras  da  questa  lescha.  Art.  27 Relaziun tranter las differentas contribuziuns da promoziun 1 Contribuziuns per mesiras energeticas or da meds finanzials da la confederaziun u  d'in program da promoziun naziunal vegnan concedidas a norma da las premissas  per survegnir las contribuziuns correspundentas. 2 Il dretg da survegnir contribuziuns or da programs da promoziun tenor l'alinea 1  n'ha betg in effect liant per la promoziun chantunala.  8       820.200   3 Las contribuziuns da promoziun tenor  questa  lescha pon vegnir  cumuladas.  En  total sco er ensemen cun autras contribuziuns dal maun public u cun contribuziuns  da programs da promoziun naziunals na dastgan ellas betg surpassar 50 pertschient   da las expensas per il singul project.  Art.  28 Perdita dal dretg da survegnir contribuziuns 1 Sch'ina petenta u sch'in petent cumenza cun la realisaziun dal project ubain sch'ella   u sch'el fa acquisiziuns avant ch'ella u ch'el haja obtegnì la garanzia da survegnir  contribuziuns, na survegn ella u el naginas contribuziuns, nun ch'ella u ch'el haja  survegnì la permissiun da cumenzar pli baud cun la construcziun. Questa permissiun  anticipada na dat nagin dretg da survegnir contribuziuns. 2 La validitad da las contribuziuns da promoziun importa 2 onns a partir da la data da  la garanzia; la validitad po vegnir prolungada per maximalmain 1 onn.  Art.  29 Divergenzas dal project 1 Sche l'edifizi u sche l'indriz divergescha da la dumonda da project che furma la   basa per la disposiziun da contribuziun, po la regenza reducir, stritgar u pretender  enavos las contribuziuns per il project.  3.3. MESIRAS VOLUNTARAS  Art.  30 Certificat energetic dals edifizis (CECE) 1 Il chantun introducescha sin basa voluntara il certificat  energetic chantunal dals  edifizis (CECE). 2 Il chantun po pajar contribuziuns en la dimensiun da fin 50 pertschient dals custs   per il CECE.  Art.  31 Promoziun da mesiras voluntaras 1 Il chantun po promover u sa participar a mesiras voluntaras en spezial en il rom  d'acziuns per spargnar energia ch'èn limitadas areguard il temp.  3.4. INFURMAZIUN, CUSSEGLIAZIUN, FURMAZIUN  SUPPLEMENTARA  Art.  32 Collavuraziun 1 En collavuraziun cun la confederaziun e cun las vischnancas sco er cun interpresas   dal provediment d'energia e cun persunas privatas promova il chantun l'infurmaziun  e la cussegliaziun da la publicitad sco er la scolaziun e la furmaziun supplementara   da spezialistas e da spezialists.   9     820.200    4. Execuziun  Art.  33 Cumpetenzas 1 La regenza exequescha questa lescha, nun che las vischnancas vegnian decleradas  sco cumpetentas en chaussa.  Art.  34 Execuziun da las prescripziuns da construcziun 1 En connex cun il  tractament da dumondas da construcziun han las vischnancas  d'exequir en spezial las suandantas incumbensas: a) controllar, sche las pretensiuns energeticas vegnan observadas; b) far las controllas da la construcziun e las collaudaziuns; c) * retschertgar las datas energeticas ch'èn relevantas per eruir il basegn d'energia   spetgà e sia midada. d) * … 2 En il rom d'ina obligaziun d'annunzia exequeschan las vischnancas las disposiziuns  davart la chalur regenerabla en cas dal remplazzament d'in stgaudament. * 3 Las vischnancas èn cumpetentas per realisar proceduras tenor il 5. titel da questa   lescha en fatschentas communalas. *  Art.  35 Delegaziun d'incumbensas d'execuziun a persunas privatas 1 Il chantun e las vischnancas pon engaschar persunas privatas per exequir questa   lescha e delegar ad ellas en spezial  incumbensas d'examinaziun,  da controlla,  da   surveglianza, d'infurmaziun e da cussegliaziun. 2 Ellas surdattan incumbensas correspundentas a maun da cunvegnas da prestaziun.  5. Disposiziuns penalas ed execuziun  Art.  36 Disposiziuns penalas 1 Tgi che violescha sapientivamain questa lescha, vegn chastià cun ina multa fin 40  000 francs. Sche l'act chastiabel vegn commess per negligientscha, è il chasti ina  multa fin 10 000 francs. 2 En cas levs poi vegnir desistì d'in chasti. 3 Relaziuns da substituziun  sa  giuditgeschan  tenor  l'artitgel 29  dal  cudesch penal  svizzer1).  Per multas e per custs stat  buna solidaricamain la persuna giuridica,  la  societad u la collectivitad da persunas.  4 La procedura sa drizza tenor las disposiziuns davart la procedura penala davant  autoritads administrativas.  1) CS 311.0  10    http://db.clex.ch/link/Bund/311.0/rm    820.200   Art.  37 Execuziun 1 Per far valair obligaziuns tenor questa lescha u per far valair relaschs e disposiziuns  che sa basan sin tala pon vegnir ordinadas sancziuns administrativas, en spezial la  correctura tras la persuna obligada sezza, l'execuziun d'uffizi sin donn e cust da la   persuna obligada ed il restabiliment dal stadi legal.  6. Disposiziuns finalas  Art.  38 Aboliziun dal dretg vertent 1 La lescha d'energia dal chantun Grischun dals 7 da mars 1993 vegn abolida.  Art.  39 Disposiziuns transitoricas 1 Proceduras ch'èn pendentas il  mument che questa lescha entra en vigur vegnan  manadas a fin tenor il dretg vertent. 2 Proceduras che n'èn anc betg vegnidas terminadas cun vigur legala 4 onns suenter  che questa lescha è entrada en vigur ston vegnir giuditgadas tenor il dretg nov. 3 Cas  da  dispita  davart  las  cundiziuns  da  colliaziun  da  las  producentas  e  dals  producents  independents  tenor  l'artitgel 7  da  la  lescha  federala  d'energia1) en  la  versiun dals 26 da zercladur 19982) vegnan decidids dal departament, cun resalva dal  recurs tar la dretgira administrativa.   Art.  40 Referendum, entrada en vigur 1 Questa lescha è suttamessa al referendum facultativ3). 2 La regenza fixescha il termin da l'entrada en vigur da questa lescha4).  1) CS 730.0 2) CULF 1999, 197 3) Il termin da referendum è scadì ils 28 da fanadur 2010. Entaifer quest termin n'èn vegnids   inoltrads nagins referendums. 4) messa en vigur cun CR dals 12 d'october 2010 per il 1. da schaner 2011   11   http://db.clex.ch/link/Bund/730.0/rm   820.200    Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 20-04-2010 01-01-2011 relasch emprima versiun - 12-02-2020 01-01-2021 Art. 9 midada dal titel 2020-043 12-02-2020 01-01-2021 Art. 9 al. 1 midada 2020-043 12-02-2020 01-01-2021 Art. 9 al. 2 aboliziun 2020-043 12-02-2020 01-01-2021 Art. 9a integraziun 2020-043 12-02-2020 01-01-2021 Art. 9b integraziun 2020-043 12-02-2020 01-01-2021 Art. 9c integraziun 2020-043 12-02-2020 01-01-2021 Art. 10a integraziun 2020-043 12-02-2020 01-01-2021 Art. 13 midada dal titel 2020-043 12-02-2020 01-01-2021 Art. 13 al. 1 midada 2020-043 12-02-2020 01-01-2021 Art. 23a integraziun 2020-043 12-02-2020 01-01-2021 Art. 24 al. 1 midada 2020-043 12-02-2020 01-01-2021 Art. 34 al. 1, c) midada 2020-043 12-02-2020 01-01-2021 Art. 34 al. 1, d) aboliziun 2020-043 12-02-2020 01-01-2021 Art. 34 al. 2 integraziun 2020-043 12-02-2020 01-01-2021 Art. 34 al. 3 integraziun 2020-043  12       820.200   Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 20-04-2010 01-01-2011 emprima versiun - Art. 9 12-02-2020 01-01-2021 midada dal titel 2020-043 Art. 9 al. 1 12-02-2020 01-01-2021 midada 2020-043 Art. 9 al. 2 12-02-2020 01-01-2021 aboliziun 2020-043 Art. 9a 12-02-2020 01-01-2021 integraziun 2020-043 Art. 9b 12-02-2020 01-01-2021 integraziun 2020-043 Art. 9c 12-02-2020 01-01-2021 integraziun 2020-043 Art. 10a 12-02-2020 01-01-2021 integraziun 2020-043 Art. 13 12-02-2020 01-01-2021 midada dal titel 2020-043 Art. 13 al. 1 12-02-2020 01-01-2021 midada 2020-043 Art. 23a 12-02-2020 01-01-2021 integraziun 2020-043 Art. 24 al. 1 12-02-2020 01-01-2021 midada 2020-043 Art. 34 al. 1, c) 12-02-2020 01-01-2021 midada 2020-043 Art. 34 al. 1, d) 12-02-2020 01-01-2021 aboliziun 2020-043 Art. 34 al. 2 12-02-2020 01-01-2021 integraziun 2020-043 Art. 34 al. 3 12-02-2020 01-01-2021 integraziun 2020-043   13    	1. Disposiziuns generalas 	Art. 1 Champ d'applicaziun 	Art. 2 Intent 	Art. 3 Finamiras 	Art. 4 Excepziuns  	2. Concepts d'energia 	Art. 5 Concept d'energia chantunal 	Art. 6 Cuntegn e mesiras 	Art. 7 Datas da basa 	Art. 8 Concept d'energia communal  	3. Mesiras chantunalas 	3.1. Pretensiuns energeticas 	Art. 9 Utilisaziun spargnusa ed effizienta da l'energia * 	Art. 9a * Cuvrida dal basegn da chalur d'edifizis novs e d'engrondiments 	Art. 9b * Obligaziun da producir atgna electricitad en edifizis novs 	Art. 9c * Automatisaziun en edifizis novs 	Art. 10 Stgaudaments electrics da resistenza fixs 	Art. 10a * Remplazzament dal stgaudament en edifizis existents 	Art. 11 Stgaudaments al liber 	Art. 12 Bogns averts stgaudads 	Art. 13 Quint individual dals custs per producir chalur * 	Art. 14 Consumentas grondas e consuments gronds 	Art. 15 Secturs surdads 	Art. 16 Il chantun sco exempel 	Art. 17 Relasch ed adattaziun da las pretensiuns energeticas  	3.2. Promoziun 	Art. 18 Edifizis novs che han in caracter exemplaric 	Art. 19 Mirs exteriurs 	Art. 20 Tecnica da chasa en edifizis existents 	Art. 21 Augment dal grad d'utilisaziun 	Art. 22 Midada tecnica da stgaudaments electrics 	Art. 23 Indrizs da pilot e da demonstraziun 	Art. 23a * Implants da fotovoltaica per producir electricitad l'enviern 	Art. 24 Fixaziun 	Art. 25 Indrizs gronds 	Art. 26 Studis 	Art. 27 Relaziun tranter las differentas contribuziuns da promoziun 	Art. 28 Perdita dal dretg da survegnir contribuziuns 	Art. 29 Divergenzas dal project  	3.3. Mesiras voluntaras 	Art. 30 Certificat energetic dals edifizis (CECE) 	Art. 31 Promoziun da mesiras voluntaras  	3.4. Infurmaziun, cussegliaziun, furmaziun supplementara 	Art. 32 Collavuraziun   	4. Execuziun 	Art. 33 Cumpetenzas 	Art. 34 Execuziun da las prescripziuns da construcziun 	Art. 35 Delegaziun d'incumbensas d'execuziun a persunas privatas  	5. Disposiziuns penalas ed execuziun 	Art. 36 Disposiziuns penalas 	Art. 37 Execuziun  	6. Disposiziuns finalas 	Art. 38 Aboliziun dal dretg vertent 	Art. 39 Disposiziuns transitoricas 	Art. 40 Referendum, entrada en vigur   		2020-10-27T08:53:52+0100 	"7001 Chur" 	"Gesetzessammlung Kanton Graubünden"